Hari.
Oniaroa,
mahi ꞌbamiki radahani Caná sidajia amonahaꞌihi ida akarai kaihinikani.
Galiléia kaarabonia hojaki ida Caná sidaji oniki.
Hojamanihi ida Jesus kaamia akarai kaihinikani kania.
Jesus kidipohi khama kaboaꞌahi vihiki jaboni avikhaꞌaha.
Hari.
Ihimiꞌihi ida vinho.
Kidiamia biniꞌaꞌaha ada Jesus:
—Kodisai,
ida ihimiꞌihi vinho.
Jesua bigathaniꞌihi ida kidiamia athini:
—Mamai,
ni-onofiki ida kodibadania hora inavaꞌisohivini.
Ni-khaꞌiaki kaho ida kodibadani kaꞌoa kamaꞌdani kaimoni.
Oniaroa,
Jesus kaamia vaꞌora niꞌaha adani vinho-ra varavinaꞌiki:
—Bada vaniꞌa bana hida kodisai aꞌonira navaꞌisohivini hiki kaimoni.
Hari.
Gora vavahojaki bodinia hojaki ida paha bavini naꞌbahaki 6 hiki ipohini.
Jaꞌdi kabavihi ida.
Paha bavini hoarani 80 litro-ra gathiki jiꞌbinija kaimoni,
hoariha 100 litro-ra gathiki.
Onivani fori hija jaboni ida paha bavini hoariha afohanana.
Jaꞌdi kabavihia baviki ida paha Deus kavaꞌisohihi jiriki-ra vanaabara kaimoni.
Judeus kaijaꞌaria vanaababakhiaꞌiki ida vaꞌisohihi jiriki athini vaꞌora navaꞌisohivini hiki,
niha vakhanikhanina vaabono visokovini vajahara kaimoni Deus viaha,
vaꞌora kapoarira kaimoni.
Vakadihojai hiki ida vasaꞌa,
vaꞌdama vaabono hiki-ra visokobakhiavini kaihinikani.
Vaꞌisohihi jiriki-ra vanaabavini kaimoni ida paha jaꞌdi kabavihia hojaki.
Hari.
Jesus vaꞌora niꞌaha adani vinho-ra varavinaꞌiki:
—Vanajiꞌbini bana hida paha bavini hahavi.
Oniaroa,
vanajiꞌbinihahavimaniꞌihi.
Vanajiꞌbinivini naothinia Jesus vaꞌora honariaꞌaha:
—Vaani bana oni paha paꞌitxi paha bavinia hojaki.
Avisami akarai kaihinikani vakaꞌdaꞌdiva kania — vaꞌora niꞌaha ada Jesus.
Vanaabaꞌihi ida Jesus athi.
Avisamiꞌihi ida paha vinho ihiꞌiki akarai kaihinikani-ra vakaꞌdaꞌdiki kania.
Bikaijoꞌaꞌihi ida paha vinho ihiꞌiki.
Ihinika-ra vakaꞌdaꞌdikia ni-biogaki ida vinho ibavi hana hinia khani.
Vinho-ra varavinakia avigaki ida paha hahavi jaꞌdi kabavihia hojaki vinho ihiꞌini.
Oniaroa,
ihinika vakaꞌdaꞌdiva bibaranahaꞌaha ada maisa,
biniꞌaha:
—Maisa hahavi kahojai oamani ida vinho kaidivaki-ra ravinaꞌimidiavini,
kanori abono viꞌavija kaimoni.
Viꞌavibakhiavini naothinia vaꞌora noꞌaꞌianaki adani vinho kaidivariki maina.
Ivani inaibavijahaꞌimidiaki ida vinho kaidivaki jahaki.
Vinho hoariha ihimini naothinia haria inoꞌavini hiki hida vinho jahani arafiaki — maisa-ra niꞌaꞌaha ada akarai kaihinikani vakaꞌdaꞌdiva abono.
Vaabono vara vakaniꞌakhamavini kabaꞌi,
ni-avigaꞌiaki ida paha vinho ihiꞌiki.
Nimania ida Jesus kidibadani danoki-ra nakamaꞌdaꞌavini.
Caná sidajia kamaꞌdaꞌiki ida kidibadani danoki.
Galiléia kaarabonia hojaki ida sidaji.
Rajomi ida Jesus kabadani danoki.
Jesua binanokiabiininiki ida jahana danona arafiaki vakadiania,
oniani ida ipohina vakajariꞌdaravini hija.
Oniaroa,
Cafarnaum sidajia avikharafoniꞌaha adani Jesus,
kidiamia,
kidikajoꞌo,
ipohina vihiki,
oniaroa vahojaꞌaha mahi ipohirikia.